## La Generalitat reforça la flota d’autobusos per a oferir a partir d’este dilluns un total de 19 línies substitutives del servici de Metrovalencia

*** S’han creat quatre noves línies d’autobús, que se sumen a les que van entrar en funcionament esta setmana, per a facilitar la connectivitat de municipis com Torrent, Llíria, Paterna o l’Eliana amb València
* 40 vehicles provinents de la Comunitat de Madrid s’incorporen a la flota de reforç, que ja suma 70 vehicles per a reforçar la mobilitat de la ciutadania després de la suspensió temporal del servici de Metrovalencia
* Es reordenen els servicis del corredor de Rafelbunyol en dos noves línies que oferiran una connexió directa amb València**

La Generalitat reforça la flota d’autobusos per a oferir a partir d’este dilluns un total de 19 línies substitutives del servici de metro de Metrovalencia. D’esta manera, quatre noves línies d’autobús, que se sumen a les que van entrar en funcionament esta setmana, facilitaran la connectivitat de municipis com Torrent, Llíria, Paterna o l’Eliana amb València, per a garantir la mobilitat dels ciutadans després de la suspensió temporal del servici de Metrovalencia per la DANA.

La creació d’este servici ha sigut possible gràcies a l’arribada de 40 autobusos provinents de la Comunitat de Madrid, que s’incorporen este dilluns a les diverses línies. La flota suplementària ascendix ja a 70 vehicles, la qual cosa permet reforçar també el servici d’altres llançadores posades en marxa al llarg d’esta setmana. En total, són 19 les línies que prestaran servici a partir de dilluns.

El servici a Torrent, amb una única parada en el municipi en l’estació de Metrovalencia Torrent Avinguda, comptarà amb un total de 25 vehicles en exclusiva i quatre parades en diversos punts de València. La nova línia de l’Eliana també tindrà una única parada i connexió directa amb tres punts de València, mentres que la de Paterna tindrà tres parades en la localitat i tres més en la capital. Per la seua banda, els autobusos de Llíria també donaran servici a Benissanó i la Pobla de Vallbona.

Els nous servicis habilitats per la Generalitat se sumen als ja existents, i són substitutius dels prestats per Metrovalencia, i connectaran a València amb punts de parada de l’EMT i Metrobús perquè els usuaris puguen continuar amb els seus desplaçaments habituals. A partir de dilluns alguns servicis llançadora com els de Paiporta i Picanya variaran, ja que ara tindran tres parades a València i s’acostaran a punts més cèntrics.

D’altra banda, les diverses línies substitutives de l’L3 de Metrovalencia es reordenen en dos noves: Rafelbunyol-la Pobla de Farnals-Massamagrell-Museros-València i Meliana-Foios-Albalat dels Sorells-València. La novetat és que la connexió serà directa amb València i no serà necessari fer transbord i utilitzar el servici de Rodalia com fins ara. A més, es reforcen altres línies recents, com la del corredor de Riba-roja que dona servici a Mislata, Quart i Manises, i es recupera la 423 Las Aldeas de la Vega-Requena amb algunes variacions en el recorregut.

Fecha: 10/11/2024